Estonsjoni illegali ta’ mitħna tar-riħ fiż-Żurrieq, ġiet imneħħija permezz ta’ azzjoni ta’ infurzar mid-direttorat tal-infurzar fi ħdan il-MEPA. L-estensjoni kienet inbniet numru ta’ snin ilu minkejja li l-mitħna tar-riħ kienet protetta. Minkejja li x-xogħlijiet ta’ estensjoni twaqqfu ħesrem meta nħareġ l-avviż ta’ infurzar, madanakollu sid il-post qatt ma neħħa l-istruttura ġdida. Fi stqarrija l-MEPA qalet li minħabba s-sensitivita’ ta’ din l-istruttura l-azzjonijiet ta’ infurzar sar manwalment. Il-MEPA qalet ukoll li fil-jiem li għaddew ikkonkludiet ukoll numru ta’ każi ta’ infurzar wara li dawk li kien qed jiksru l-liġi ġew infurmati. Dawn inkludew azzjonijiet ta’ infurzar f’Għawdex. Fid-Dwejra żewġ boathouses mibnija illegalment tneħħew mis-sidien stess, wara twissijiet mill-Awtorità. F’Għajnsielem uffiċjali tal-MEPA stess qabdu persuni waqt li kienu qed iwaettqu illegalità – kuntrattur li kien qed jarmi materal ta’ bini f’sit magħruf bħala ċ-Ċens ta’ Karkut. Il-kuntrattur wara twissijiet neħħa kollox hu stess. Dettalji: Ian Gatt